Θετικός στον νέο κορωνοϊό βρέθηκε και ο Μπόρις Τζόνσον, όπως ανέφερε αρχικά το BBC και επιβεβαίωσε ευθύς αμέσως στο Twitter ο Βρετανός πρωθυπουργός.

«Τις τελευταίες 24 ώρες εμφάνισα ήπια συμπτώματα και διαγνώστηκα θετικός στον κορωνοϊό. Βρίσκομαι σε κατ’ οίκον περιορισμό και θα συνεχίσω να ηγούμαι της κυβερνητικής αντίδρασης μέσω τηλεδιασκέψεων ενώ πολεμάμε τον ιό. Μαζί θα το νικήσουμε», έγραψε ο Τζόνσον στο Twitter.

Μήνυμα συμπαράστασης στον Βρετανό πρωθυπουργό έστειλε ο πρώην υπουργός Εξωτερικών Τζέρεμι Χαντ. «Είμαστε ευγνώμονες για την ισχυρή ηγεσία σου σε αυτήν την κρίση και γνωρίζουμε ότι θα επιστρέψεις με τη χαρακτηριστική αισιοδοξία σου σύντομα», έγραψε στο Twitter ο Χαντ.

Λίγο αργότερα έγινε γνωστό πως και ο υπουργός Υγείαςμ Ματ Χάνκοκ, διαγνώσθηκε θετικός στον κορονοϊό, προκαλώντας σχόλια στα μέσα κοινωνικής δικτύωσης ότι τελικά το Γουέστμινστερ πιθανόν να αποτελεί πραγματικά hotspot της επιδημίας.

«Διαγνώσθηκα θετικός. Ευτυχώς τα συμπτώματά μου είναι ελαφρά και εργάζομαι από το σπίτι μου και είμαι σε απομόνωση», δήλωσε στο Twitter ο βρετανός υπουργός Υγείας.